দমদমের দলীয় সভায় বক্তৃতা করতে গিয়ে পার্থ চট্টোপাধ্যায় বললেন, ‘‘এই তো অভিষেকের সঙ্গে ইন্দ্রনীল এসেছেন। উনি তো গান গাইবেনই! আমার একটা কাজ আছে। তাই বক্তৃতা করেই চলে যেতে হচ্ছে। আপনারা কিন্তু গান শুনে যাবেন।’’
মঞ্চারূঢ় সাংসদ অভিষেক বন্দ্যোপাধ্যায় হাসলেন। হাসলেন তাঁর পাশে-বসা গায়ক-রাজনীতিক ইন্দ্রনীল সেনও।
খানিক পরে বক্তৃতা করতে গিয়ে যুবনেতা পার্থ ভৌমিক বললেন, ‘‘গান না-শুনে কিন্তু আমরা ইন্দ্রনীলকে ছাড়ব না!’’
মাইক্রোফোনটা টেনে নিয়ে হাজির-জবাব গায়ক বললেন, ‘‘আমি থাকলেই কি গান গাইতে হবে? এখানে তো ব্রাত্যও রয়েছে। ওকে কি সবসময় নাটক করতে হয়!’’
হাল্কাচালে বলা সেকথা যে সপ্তাহখানেকের মধ্যে দলনেত্রীর শ্রীমুখনিসৃত ‘বাণী’ হয়ে দেখা দেবে, দু’জনের কেউই কি ভেবেছিলেন? অর্থাৎ, মমতা বন্দ্যোপাধ্যায় নির্দেশ দেবেন ইন্দ্রনীলকে গাইতে এবং ব্রাত্যকে নাটক নির্দেশনা করতে? গত শনিবার কালীঘাটে রুদ্ধদ্বার দলীয় বৈঠকে তেমনই নির্দেশ দিয়েছেন মমতা। রাজ্য জুড়ে সিপিএমের জাঠার (মিছিল) মোকাবিলায় ব্লকে ব্লকে ‘সাংস্কৃতিক অনুষ্ঠান’ করবেন ইন্দ্রনীল-ব্রাত্য জুড়ি। গানের বিষয়টা দেখবেন ইন্দ্রনীল। তিনি হলেন ‘গাইন’। আর তাঁর সঙ্গে নাটক লিখে এবং নির্দেশনা দিয়ে রূপকার্থে সঙ্গত করবেন ব্রাত্য। অর্থাৎ, তিনি হলেন ‘বাইন’।
মমতার এই সিদ্ধান্ত দলের মূল নীতিতে যে বড়সড় বদল এনেছে, তাতে সন্দেহ নেই। বস্তুত, দলের একাংশ মনে করছেন, ওই সিদ্ধান্ত নিয়ে মমতা পরিণত রাজনৈতিক বোধের পরিচয় দিয়েছেন। বরাবর ‘ইটের বদলে পাটকেল’ নীতিতে বিশ্বাসী তাঁর তৃণমূল বাহিনী সিপিএমের মিছিল বেরোলেই পিটিয়ে ঘরে ঢোকাবে, এটাই ছিল দস্তুর। কিন্তু মমতা সময় বুঝে তাতে রাশ টেনেছেন।
রাজ্য জুড়ে সিপিএম যে জাঠা কর্মসূচি নিয়েছে, তার উপর রোজ হামলা হয়েছে। রক্ত ঝরেছে নিরন্তর। নিজের কেন্দ্র নারায়ণগড়ে আক্রান্ত হয়েছেন বিরোধী দলনেতা সূর্যকান্ত মিশ্র। বীরভূমে কান ধরে ওঠবস করানো হয়েছে বিরোধী সিপিএমের প্রবীণ প্রাক্তন বিধায়ককে। হুগলিতে ভাঙচুর করা হয়েছে সিপিএম অফিস।
প্রতিদিন একের পর এক ঘটনায় শাসক তৃণমূলের দিকে অভিযোগের আঙুল উঠেছে। আর রাজ্যের মন্ত্রী বলেছেন, নিজেদের আক্রান্ত বলাটা এখন ‘ফ্যাশন’ হয়ে দাঁড়িয়েছে!
রাজ্য স্তরে তো বটেই, জাতীয় স্তরেও ওই হামলা নিয়ে সরব হয়েছেন সিপিএম নেতৃত্ব। দলের সাধারণ সম্পাদক সীতারাম ইয়েচুরি কংগ্রেসের সহ-সভাপতি রাহুল গাঁধীকে সূর্যকান্তের উপর হামলার ছবি দেখিয়েছেন বলে খবর। ফলে রাজ্যের গণ্ডি ছাড়িয়ে ওই ঘটনাবলি দেশের চৌহদ্দিতেও পৌঁছে গিয়েছে। যা তৃণমূলের পক্ষে খুব ‘সুখপ্রদ’ নয়। বিশেষত, যখন জাতীয় স্তরে মহাজোট ইত্যাদি নিয়ে মমতা অধুনা ‘সক্রিয়’ হয়ে উঠেছেন। দ্বিতীয়ত, আর কয়েকমাসের মধ্যে রাজ্যে বিধানসভার ভোট।  
ক্ষমতায় ফেরার সেই ভোটের আগে দলীয় কর্মীদের একাংশের ‘অবিমৃশ্যকারিতা’য় বিরোধী সিপিএম যে অক্সিজেন পেয়ে যাচ্ছে, তা বুঝেই দলীয় নেতাদের কাছে ‘সংযত’ হওয়ার বার্তা দিয়েছেন মমতা। এবং সেখানেই থেমে থাকেননি। একধাপ এগিয়ে ইন্দ্রনীল-ব্রাত্যকে দায়িত্ব দিয়েছেন ‘হামলা’র পাল্টা ‘সাংস্কৃতিক মোকাবিলা’ করার। যা একান্তভাবেই বাম-রাজনীতির অঙ্গ। এইভাবেই একদা পথ-নাটিকা করে বামেরা শাসকের বিরুদ্ধে প্রতিবাদ-আন্দোলন সংগঠিত করতেন।

সেই কারণেই মমতার পরিকল্পনার কথা শুনে শাসকদলের কোনও কোনও নেতার মনে পড়ে যাচ্ছে উৎপল দত্ত বিরচিত ‘পোস্টার ড্রামা’র কথা। তৃণমূলের এক নেতার কথায়, ‘‘এই পথে আগে বামপন্থীরা প্রতিবাদ করতেন। এখন আমরা সেই রাস্তা নিচ্ছি। নেত্রী বামেদের অস্ত্রেই সিপিএম’কে মোকাবিলা করতে চাইছেন। তবে একটা তফাত আছে। সিপিএম প্রতিবাদ করত। আমরা প্রচার করব। ইতিবাচক প্রচার। তাতে এই বার্তা দেওয়া যাবে যে, হামলা করার রাস্তায় আমরা নেই। আমরা গণতান্ত্রিক পদ্ধতিতে বিশ্বাসী।’’
গত শনিবারের বৈঠকেই আনুষ্ঠানিকভাবে ইন্দ্রনীলকে ওই মোকাবিলা করার দায়িত্ব দিয়েছেন মমতা। তাঁর ঘনিষ্ঠ সূত্রের খবর, বৈঠকের ফাঁকে প্রথমে ব্রাত্যকে মমতা বিষয়টি বলেন। প্রসঙ্গত, গত লোকসভা ভোটের সময় ব্রাত্য নিজস্ব উদ্যোগে একটি পথনাটিকা করে বিভিন্ন কেন্দ্রে তা অভিনয় করেছিলেন। বিধানসভা ভোটকে লক্ষ্য রেখে সেটি করার জন্য ব্রাত্যকে বলেন দলনেত্রী। বৈঠকে উপস্থিত মমতা-ঘনিষ্ঠ এক নেতা বলেন, ‘‘ব্রাত্য নেত্রীকে জানান, নাটক করতে তাঁর কোনও অসুবিধা নেই। কিন্তু লোকসভা নির্বাচনের সময় তাঁর নিজের ভোট ছিল না। তাই তিনি বিভিন্ন কেন্দ্রে ঘুরে ঘুরে নাটক করতে পেরেছিলেন। কিন্তু বিধানসভা ভোটে তাঁকেও লড়তে হবে। তাই তাঁর নিজের পক্ষে নাটকটি করা সম্ভব হবে না। তবে তিনি নাটক লিখে দেবেন। নির্দেশনাও দেবেন।’’
তৃণমূলের সাংস্কৃতিক সেলের চেয়ারম্যান ইন্দ্রনীলকে গোটা পরিকল্পনা সুষ্ঠুভাবে রূপায়ণের দায়িত্ব দেন মমতা। সেইমতো ঠিক হয়, নাটকটি লিখে, নির্দেশনা দিয়ে, অভিনয় করিয়ে সিডি-বন্দি করে তা বিভিন্ন জেলার সমস্ত ব্লকের নানাবিধ নাটকের দলকে দিয়ে দেওয়া হবে। কোন দলকে দেওয়া হবে, তা ঠিক করবেন সংশ্লিষ্ট জেলার তৃণমূল সভাপতি। কিন্তু নাটকটি হবে সরকারের উন্নয়নমূলক কাজকর্ম নিয়ে। দলের এক গুরুত্বপূর্ণ নেতার কথায়, ‘‘সরকারের উন্নয়ন নিয়ে কিছু কিছু থিমের উপর নাটক এবং গান তৈরি করা হবে। জানুয়ারি মাসের মধ্যে ব্যাপারটা তৈরি করে সিডি দিয়ে দেওয়া হবে। জানুয়ারির মাঝামাঝি থেকে পুরোদমে ওই পাল্টা প্রচার অভিযান শুরু হয়ে যাবে।’’
একইসঙ্গে ঠিক হয়, গান গাইতে ময়দানে নামবেন ইন্দ্রনীল। একইসঙ্গে কাজে লাগানো হবে জেলায় জেলায় ছড়িয়ে-থাকা রেজিস্ট্রিকৃত ৬০ থেকে ৬৫ হাজার লোকসংগীত শিল্পীকে। তাঁরা ব্লকে-ব্লকে যাবেন। ঘুরে ঘুরে গান শোনাবেন। প্রথমদিকে আলাদা আলাদাভাবেই গান গাইবেন। ভোট যত এগিয়ে আসবে, তত বিভিন্ন জনসভার আগে-পরে তাঁরা ‘পারফর্ম’ করবেন। গান বাঁধা হবে সংশ্লিষ্ট জেলার নিজস্ব ভাষায়। যেমন জঙ্গলমহলের জন্য গান হবে ‘ঝুমুর’ ভাষায়। রাজ্যের ২০টি জেলার ৩৪১টি ব্লকেই এমন গান-নাটক করার পরিকল্পনা তৈরি করে দিয়েছেন মুখ্যমন্ত্রী তথা তৃণমূলনেত্রী। ইন্দ্রনীল নিজেও কিছু কিছু জায়গায় গাইবেন (ওই যে, ‘‘ইন্দ্রনীল তো গাইবেনই’’)। তা ছাড়াও, গান-নাটক নিয়ে পুরো পরিকল্পনার সমন্বয় করবেন এই ‘গাইন’ই।
কিন্তু ‘গাইন-বাইন’ আছেন কোথায়? হাল্লায়? না শুণ্ডিতে?
জবাব মেলেনি। দু’জনেরই মোবাইল ফোন বেজে গিয়েছে দিনভর।